KOMMISSIONENS FORORDNING (EF) Nr. 758/98 af 3. april 1998 om ændring af forordning (EF) nr. 2300/97 om visse gennemførelsesbestemmelser til Rådets forordning (EF) nr. 1221/97 om almindelige regler for anvendelsen af foranstaltninger til forbedring af produktionen og afsætningen af honning

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1221/97 af 25. juni 1997 om almindelige regler for anvendelsen af foranstaltninger til forbedring af produktionen og afsætningen af honning (1), særlig artikel 5, og

ud fra følgende betragtninger:

Gennemførelsesbestemmelserne for foranstaltningerne til forbedring af produktionen og afsætningen af honning blev fastsat ved Kommissionens forordning (EF) nr. 2300/97 (2);

i forordning (EF) nr. 1221/97 er 15. oktober hvert år fastsat som sidste frist for at afholde udgifter til foranstaltningerne i de nationale programmer; for at give de af medlemsstaterne godkendte udbetalende organer mulighed for at overholde fristen bør datoen for meddelelse af programmer fra andet år rykkes frem, og der bør fastsættes en sidste frist for gennemførelse af foranstaltningerne i programmerne;

ved beslutning 94/805/EF (3) vedtog Rådet et særprogram inden for landbrug og fiskeri (herunder agroindustri, levnedsmiddelteknologi, skovbrug, akvakultur og udvikling i landdistrikter), og den samordnede foranstaltning nr. FAIR5-PL97-3686 med betegnelsen »Coordination in Europe of research on integrated control of Varroa mites in honey bee colonies« blev iværksat i henhold til bilag III til programmet for gennemførelsesbestemmelserne; resultaterne af de forskningsundersøgelser inden for bekæmpelse af varroase, der finansieres i henhold til forordning (EF) nr. 1221/97, skal derfor meddeles Kommissionen, for at den kan indføje dem i den samordnede foranstaltning;

i forbindelse med programmernes iværksættelse skal der skabes sammenhæng mellem foranstaltningerne i de nationale programmer og andre foranstaltninger, der hører under forskellige EF-politikker, navnlig Rådets forordning (EF) nr. 950/97 af 20. maj 1997 om forbedring af landbrugsstrukturernes effektivitet (4), (EF) nr. 951/97 af 20. maj 1997 om forbedring af vilkårene for forarbejdning og afsætning af landbrugsprodukter (5) og (EF) nr. 952/97 af 20. maj 1997 om producentsammenslutninger og foreninger af sådanne (6); det bør undgås, at der ydes for stor kompensation, hvis støtteformerne kombineres, og at der opstår modsætninger i defineringen af foranstaltninger;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fjerkrækød og Æg -

UDSTEDT FØLGENDE FORORDNING:

Artikel 1

I forordning (EF) nr. 2300/97 foretages følgende ændringer:

1) Artikel 2 affattes således:

»Artikel 2

1. Medlemsstaterne sender programmerne til Kommissionen hvert år inden den 15. april. For det første år udskydes fristen dog til den 15. december 1997. For det andet år udskydes fristen til den 15. maj 1998.

2. Fra det andet år skal foranstaltningerne i programmerne være gennemført fuldt ud inden den 31. august året efter det år, hvor programmet meddeles, og de dermed forbundne betalinger skal være foretaget senest samme år den 15. oktober.

3. Resultaterne af forskningsundersøgelserne inden for bekæmpelse af varroase meddeles Kommissionen senest to måneder efter den dato, der er fastsat i artikel 3 i forordning (EF) nr. 1221/97, for at de kan indgå i udvekslingen af oplysninger om den samordnede foranstaltning nr. FAIR5-PL97-3686, der er gennemført i henhold til punkt 3 i bilag III til Rådets beslutning 94/805/EF af 23. november 1994 om vedtagelse af et særprogram for forskning, teknologisk udvikling og demonstration inden for landbrug og fiskeri (herunder agroindustri, levnedsmiddelteknologi, skovbrug, akvakultur og udvikling i landdistrikter) (1994-1998) (*).

(*) EFT L 334 af 22. 12. 1994, s. 73.«

2) I artikel 4 indsættes som stk. 3:

»3. For samme foranstaltning kan der ikke ydes støtte i henhold til både forordning (EF) nr. 1221/97 og en EF-støtteordning efter Rådets forordning (EF) nr. 950/97 (*), (EF) nr. 951/97 (**) og (EF) nr. 952/97 (***).

(*) EFT L 142 af 2. 6. 1997, s. 1.

(**) EFT L 142 af 2. 6. 1997, s. 22.

(***) EFT L 142 af 2. 6. 1997, s. 30.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. april 1998.

På Kommissionens vegne

Franz FISCHLER

Medlem af Kommissionen

(1) EFT L 173 af 1. 7. 1997, s. 1.

(2) EFT L 319 af 21. 11. 1997, s. 4.

(3) EFT L 334 af 22. 12. 1994, s. 73.

(4) EFT L 142 af 2. 6. 1997, s. 1.

(5) EFT L 142 af 2. 6. 1997, s. 22.

(6) EFT L 142 af 2. 6. 1997, s. 30.